**Рухани жаңғыру» бағдарламасы – болашаққа көзқарас**

ХХІ ғасырда жаһандық әлемде әлеуметтік процестерге жан-жақты әсер ететін елеулі де терең өзгерістер орын алуда. Қоғамның рухани-адамгершілік дамуы жүргізіліп жатқан әлеуметтік-саяси және экономикалық реформалардың органикалық негізі болып табылады.

«Рухани жаңғыру» бағдарламасы қоғамдық тұрақтылық пен мемлекеттің тұрақтылығын сақтауға, гуманизм, толеранттылық пен ұлтаралық келісімнің адамгершілік құндылықтарын тереңдетуге бағытталған. Бәсекеге қабілеттілік жағдайындағы әлеуметтік кеңістік мемлекет, қоғам және бизнес арасындағы диалогқа кең мүмкіндіктер ашады.

«Рухани жаңғыру» бағдарламасы Қазақстан Республикасының Тұңғыш Президентінің 2017 жылғы 12 сәуірде жарияланған «Болашаққа бағдар: қоғамдық сананы жаңғырту» мақаласының ережелері негізінде әзірленді. Онда ұлттың жаңа тарихи кезеңдегі басты мақсаты – рухани және мәдени құндылықтарды сақтау және арттыру, әлемнің дамыған 30 елінің қатарына кіру белгіленген. Бағдарлама осы мақсаттарды жүзеге асыруға бағытталған бірнеше жобаны қамтиды [1].

Мақала барысында «Рухани жаңғыру» бағдарламасының ең ауқымды маңызға ие «Мемлекеттік тілді латынға көшіру» жөніндегі жобанының басты ерекшеліктері мен негізгі мақсаты зерттелетін болады.

Негізгі мақсат – қазақ тілінің әлемдік ареналарда ауқымды орынға ие бола алатындығын дәлелдеу. Жүйелі түрде жасалынған жобалық бағдарлама негізінде идеологиялық, әрі интелектуалды түрде жоғарғы көрсеткішке жетуге болатындығына аргументтер бере білу.

Мақаланың маңыздылығы – қазақ тілінің әрі қарай өркендеп, жаңғыратындығы осы жобада айқын көрсетілгендігін жеткізу. Қазақ тілі қарпінің кириллицадан латын қарпіне көшуіндегі басты назарға алатын тұстары мен толықтай көшу барысында кездесетін қиындықтардан мүдірмей өтудің сапалы мүмкіндіктерін әзірлеу.

Ендеше, «Рухани жаңғыру» бағдарламасы барысында «Қазақ тілінің бүгінгі ахуалы қандай дәрежеге жете алады? Латын қарпіне көшу қандай жұмыстарды қажет етеді? Латын әліпбиін ұстану бізге қай жағынан пайдалырақ?» деген сұрақтарға жауап беріп көрейік.

Қазақ тілін латын графикасына кезең-кезеңімен көшіру жобасы тілдің дамуына тың серпін беру және оны жаһандық кеңістікке кіріктіру, азаматтарды тілді меңгеруге қызығушылық пен ынталандыру мақсатында жасалған. Латын графикасына толық көшу 2031 жылға жоспарланған: бұдан былай барлық жазбаша сөйлеу – баспа БАҚ-тағы жарияланымдардан бастап іс қағаздарына дейін – латын тілінде болады. Бұған дейін өтпелі кезең мен бейімделу қарастырылған, ол кезде тұрғындар әлі де кирилл әліпбиін пайдалана алады.

Жобаның негізгі мақсаты: латын әліпбиіне негізделген қазақ тілін қолдануға кезең-кезеңімен көшуді қамтамасыз ету [2].

Қазақ тілі мемлекеттік тіл болғандықтан өз мәртебесіне сай болу үшін оны барлық құбылыстардан ерекшелейтін өзіндік белгілері болуы керек. Әлемнің көптеген елдері өз дамуында посткеңестік кеңістіктегі мемлекеттерден, оның ішінде Қазақстаннан да ілгері басып кеткендіктен, бүгінде қазақ тілін аудару таза гуманитарлық міндет болып саналмайды. Әлемде болып жатқан жаһандық өзгерістер аясында қазақ қоғамы үшін жаңа ұлттық экономиканың іргетасын құру және әлеуметтік саланы дамыту осы мәселені дұрыс шешуге байланысты болмақ. Сондай-ақ, Қазақстан қоғамының барлық қабаттарының, соның ішінде шетелдегі ағайындар тағдырын басынан өткерген орыстілділердің мәдени және экономикалық дамуы осы тіл реформасының сапасына тікелей байланысты болады [3].

Қазақ тілін латын қарпіне ауыстыру негізгі мәні бойынша өзінің тарихи одақтастарымен қарым-қатынасты қайта қарауға емес, дамыған ағылшын тілді әлеммен диалог пен ынтымақтастыққа бағытталған жоба. Өздеріңізге мәлім, бұл мемлекеттер тікелей латын әліпбиімен дағдыланған, латын графикасымен жұмыс жасайды. Осы орайда, әлемдік ареналарда жоғалған бірнеше тілдің негізгі себептеріне ғалымдар төмендегідей нұсқау береді.

Зерттеулерге сәйкес, әлемде жыл сайын 40-қа жуық тіл жоғалады. Қазіргі зерттеушілер Еуропа мен Кіші Азияда 70-тен астам тілдің, ал АҚШ-та 100-ден астам тілдің жоғалып кеткенін есептей алды. Бүгінгі таңда Үндістанда 200-ге жуық тіл жойылу қаупінде тұр.Тілдердің жойылу себептері әртүрлі, бірақ оларды тілдің жаңа өзгермелі жағдайларға бейімделе алмауы біріктіреді. Қазақ тілін жаңғырту және латын әліпбиіне көшу – тілдің өмір сүруі мен дамуының қажетті шарты. Жобаның басты мақсаты мен жоспары да тікелей осыған бағытталған. Қазақ тілінің де жоғалу қаупінде тұрғаны барлығымызға мәлім. Сол себепті, қазақ тілін ең әуелі өз қандастарымыз бен өз мемлекетіміздің тұрғындарының бойына сіңдіре білуіміз керек. Туған тіліміздің маңыздылығын арттыруға барлығымыз бірге жұмыла кіріскеніміз қажеттігін ұғындыруға тиіспіз. Қазақ әліпбиінің кириллицадан латын қарпіне ауысуы үлкен жағымды өзгерістерге әкелетіндігі белгілі. Бұл жерде қазақ өнері мен спорт саласының, медицина мен БАҚ өкілдерінің атқаратын орны ерекше. Олар қазақ тілін дәріптеу арқылы қызығушылықты арттырған сәттен бастап, келесі іске латын қарпіндегі әліпби кірісетін болады. Латын графикасы кез-келген мемлекет азаматтары үшін өте жеңіл, кең танымалдылыққа ие болғандықтан қазақ тілін меңгеру қиындық тудырмауы тиіс. Сол үшін де, латын қарпіндегі қазақ әліпбиін жасау барысында педагогика мен тіл мамандарының үлкен жиындары өткізіліп, эксперименттік талдаулар жасалынды. Нәтижесінде бүгінгі уақытта қолданып жүрген әліпби пайда болды. Ендігі мақсат, сол әліпбиді әуелі қазақ мектептері мен жоғары білім беру орындарына жүйелі түрде еңгізуді бастау. Ол үшін, кезең-кезеңмен әрбір әлеуметтік топтарға өзіне түсінікті жағдайда немесе арнайы түсіндіру методикасын құрастыру мен пайдалану барысында жеткізе білу маңызды. Әрбір әріптің графикалық мағынасы мен баспалық, әрі жазбаша нұсқасын етене түсіндіру маңызды болып табылады.

Дамымайтын тілдер қашан да ұмытылады. Сондықтан қазақ тілінің дамуы мен нығаюы үшін латын әліпбиіне көшудің маңыздылығын асыра бағалау қиын. Латын әліпбиі – қазіргі коммуникация құралы болып есептелінеді.

Қазақ тілінің латын әліпбиіне көшуі мемлекеттік тілді байытып, дыбыстық жүйенің өзіндік ерекшелігін сақтайды. Оның үстіне қазіргі таңда әлемдік ақпараттық кеңістікте көш бастап тұрған латын әліпбиі екенін айта кеткен жөн. Тіпті дәстүрлі жазу қолданылатын Үндістан, Қытай, Жапония сияқты елдерде де бизнес пен технологияны дамыту саласында ағылшын тілі мүмкіндігінше ауқымды қолданылады.

Жоба барысында қазіргі уақытқа дейін бірнеше семинарлар, тренингтер мен дөңгелек үстелдер өткізілді. Тіпті, мемлекеттік қызметкерлерге арнайы түсіндіру жұмыстары мен арнайы латын әліпбиінің мағынасын жариялау, тарату негізінде жұмыыстар атқарылды.

Латын әліпбиіне көшу – бір жағынан қиындық тудыратын, бірақ сонымен бірге қоғамымыз үшін өте қажетті процесс. Әр реформаның өзіндік қиындықтары бар. Мұны бәрі біледі. Біздің ойымызша, бұл бағыттағы «реформа» оның қиындықтарын еңсеру үшін реформа деп аталады. Ең бастысы осы реформаның беретін нәтижесі. Әрбір жеке адам белгілі бір биіктерге жету үшін өзінің қымбат уақытын аямай, талмай еңбек етеді делік. Ішкі және сыртқы қиындықтармен күреседі. Адам жаратылысында басталмаған, толық санаға қонбаған тәжірибе алдында қорқыныш синдромы болатынын білеміз. Бұл ішкі синдромды қалаулар мен қабілеттермен жеңуге болады. Ал сыртқы қиындықтар әлеуметтік, қоғамдық, мүмкін саяси факторлар. Бұл тәжірибені адамнан қоғамға тасымалдайтын болсақ, онда сурет қайталанады, тек басқа көлемде, басқа көзқараста. Біздің тәжірибемізде әрбір қазақстандық бұл реформаның өзектілігі мен түпкі мақсатын білуі керек. Бұл өте маңызды, бәлкім шешуші фактор болар.

Ең бастысы, біз ең алдымен өзіміздің таптаурын ұғымдарымызбен күресуіміз керек. Осыны жеңіп, бұл реформаның маңыздылығын толық сезіне отырып, біз ортақ еліміз үшін өзекті ортақ маңызды мақсатқа жақындап келеміз. Қазақстандағы қазақ тілі бір халықтың тілі ғана емес, ортақ, мемлекеттік тіл екенін есте ұстай отырып келесі дүниені түсінуіміз керек. Бұл тіл біз үшін мәдени құндылықпен қатар барша қазақстандықтарды біріктіріп, топтастыратын маңызды жасампаздық қызмет атқарады. Біз тіл реформасының маңыздылығын мойындай отырып, бұл қадамның кейбір қиындықтары мен тәуекелдерін білуіміз керек. Бірінші қиындық, айтылғандай, адамдардың санасына байланысты. Келесі, бірақ уақытша және толығымен жеңуге болатын қиындық - жаңа әліпби мен емле ережелерін үйрену қиындығы. Осы қиындықты еңсеру үшін ел Үкіметі қазақ тілін 2031 жылға дейін латын графикасына көшірудің тиянақты жоспарын әзірлеп, онда барлық саладағы барлық маңызды көшу қадамдары ескерілген. Тек осы жоспарды берік ұстанып, оның бөлімдерін дер кезінде және сапалы орындау керек. Әрбір кезең мен бөлім арнайы жоспарлардан құралған. Сол жоспарларды орындау нәтижесінде реформаның іске асуы тұрақталатын болады.

Қазақ тілі әліпбиін латын әліпбиіне кезең-кезеңімен көшіру бойынша 2025 жылға дейін іс-шаралар жоспары әзірленіп, орфографиялық, әдістемелік, терминологиялық, техникалық және ақпараттық қамтамасыз ету бойынша 4 жұмыс тобы құрылған болатын. Бірақ, 2025 жылы латын әліпбиіне көшу жоспары өзгерді. 2021 жылдың қаңтарында латын әліпбиіне бірнеше өзгерістер енгізілгеннен кейін Қазақстан үкіметі жаңа әліпбиге көшу 2023 жылдан 2031 жылға дейін жүзеге асырылатынын мәлімдеді [5]. Себебі бұл процесс ұзақ уақыт пен үлкен жұмысты қамтамасыз ететіндігін дәлелдеді. Әліпбиді жазып шығу барысында да қаншама қателіктер мен түсініспеушіліктер орын алды. Арнайы конкурстар мен тексеру комиссиялары ұйымдастырылып, Қазақстанның түкпір-түкпірінен келген орфографиялық пен әдістемелік жұмыстардың мамандары өз үлестерін қоса білді. Осының барлығы латын әліпбиіне толық көшудің ұзақ мерзімді қамтамасыз ететіндігін көрсетті.

Латын әліпбиіне енудегі тағы бір ерекшелік, бұл ең алдымен ақпараттық технологиялар мен интернеттің дамуы мен қолданылуына әсер етеді. Сонымен қатар, латын әліпбиі батыс әлемімен еркін қарым-қатынасқа, тәжірибе алмасуға және желілік байланысқа жол ашады. Әрине, бұл жалпы тіл білімінің лингвистикалық жағы. Фонетикалық тұрғыдан алғанда тіліміз орысша айтылуға бейімделген болса, енді латын әліпбиі қазақтың төл дыбысының шығу тегіне оралуға мүмкіндік береді.

Жаңа әліпбиге көшу бір күннің, тіпті бір жылдың шаруасы емес. Сондықтан мәселе мұқият қарастыруды, зерделеуді, тынымсыз еңбекті қажет етеді. Ол ең алдымен адамның психологиялық санасында, оның жаңа өзгерістерді ішкі қабылдауында көрінуі керек [4]. Бұл тұрғыда елімізде жүзеге асырылып жатқан жаңа реформаларды тиімді жүргізушілердің бірі ретінде бұқаралық ақпарат құралдары басты рөл атқарады. Расыменде, БАҚ өкілдері адамның сана-сезімін. Психологиялық көз қарасын жаңа арнаға бұра алатын, қажетті мәліметті тиімді жеткізе алатын басты қызмет атқарушы құрал. Бұл жобаның іске асуы барысында да олардың алатын орны ерекше.

Біз біргеміз. Біз бәріміз Қазақстанды болашағы бір, тағдыры бір мемлекет ретінде көреміз. Ал бүгін біз тағы да бірігіп, мемлекеттік тілді латын әліпбиіне көшіру мәселесінде ауызбіршілігімізді көрсетуіміз керек, өйткені бұл тарихи қажеттілік.

Латын әліпбиіне қайта оралу қазақ тілінің ел ішінде танымал болуына қуатты серпін береді. Латын әліпбиі Қазақстанның бүкіл әлемге мәдени ашықтығының негізгі элементі болып табылады.

Мен ұсынылып отырған латын әліпбиінің нұсқасын толығымен қолдаймын және барша қазақстандықтарды ұлтымыз үшін жасалған бұл тарихи қадамды қолдауға шақырамын. Мақалада көрсетіп өткенімдей, латын қарпіне көшу жолы қаншалықты ауыр болғанымен, соншалықты жетістікке толы жол болып табылады.

«Рухани жаңғыру» бағдарламасын жүзеге асыру Қазақстан халқының бірлігін одан әрі нығайтудың жолы екеніне сенімдімін. Әлемді саяси, экономикалық және діни катаклизмдер шайқап жатқанда, Қазақстан тұрақтылық пен өркендеудің символы болып қала береді [6].

Әлемдік дамудың заманауи тенденциялары тілдерге ерекше талаптар қояды: өзгермелі жағдайларға бейімделе алмау олардың жойылып кетуіне әкеледі. Ғаламшарымыздың технологиялық тұрғыдағы жарылысы мен ғылыми дамуы адамдардың сөйлеу және цифрлық өзара әрекеттесуіне қысым жасайтын терминологияның кеңеюіне себепші болады. Қазақ тілін жаңғыртудың, дүние жүзінің 75 пайыздан астам елдерінде қолданылатын латын графикасына көшірудің кезі келді. Бұл бір жағынан қазақ тілінің грамматикасы мен сөздік қорын жетілдіруге серпін берсе, екінші жағынан еліміздің жаһандық ақпараттық, цифрлық, ғылыми, мәдени кеңістікке енуін жеделдетеді.

Мақала соңында, ойымды түйіндей келе, «Рухани жаңғыру» бағдарламасы барысындағы барлық жобалардың қазақ өмірінде алатын орны ерекше екендігін айтқым келеді. Бұл жерде қозғалған «кириллицадан латын қарпіне көшу» бағдарламасының бір өзі тұтастай жаңғыруды талап етіп отқан жоба болып табылады. Оны жүзеге асыру мен нәтижеге жеткізу әрбір қазақ азаматының басты міндеті деп есептеймін. «Жұмыла көтерген жүк жеңіл» деп айтылған сөз бекер емес деп түсінемін. Бір қолдан жең шығара білсек, біз бағындырмайтын асу, біз жетпейтін белестің болмайтындығы анық. Біздің бабадан қалған ана тіліміз ертеңге ұрпаққа қалар аманат екендігін ұмытпайық. Оны жаңа белеске шығарып, жоғалып кету қаупінен арылтуымыз тиіс. Ол үшін латын графикасының көмегі маңызды рөл атқаратындығын ескеру керекпіз.

**Қолданылған әдебиет**

1. «Рухани жаңғыру» бағдарламасы. [Электронды ресурс]. – URL: <https://www.inform.kz/lenta/ruhani/kz/>
2. Мемлекет басшысының «Болашаққа бағдар: қоғамдық сананы жаңғырту» мақаласы. 12 сәуір, 2021 жыл. [Электронды ресурс]. – URL: <https://www.akorda.kz/ru/events/akorda_news/press_conferences/statya-glavy-gosudarstva-vzglyad-v-budushchee-modernizaciya-obshchestvennogo-soznaniya>
3. Калиева М. Қоғам дамуындағы «Рухани жаңғыру» бағдарламасы. [Электронды ресурс]. – URL: <https://e-history.kz/ru/news/show/33039/>
4. Оголцова Е.Г. Жастарды тәрбиелеу үдерісіндегі гуманизм принциптері / Гуманитарлық ынтымақтастықтың заманауи аспектілеріндегі халық дипломатиясының дамуы. Орталық Азия аймағы ғалымдары мен қоғам қайраткерлерінің халықаралық форумының баяндамалар жинағы. – Астана, 2014. – Б.205-208.
5. Мемлекет басшысы Қасым-Жомарт Тоқаев 7-шақырылымдағы Парламенттің бірінші сессиясының ашылуында сөз сөйледі. 2021 жылғы 15 қаңтар. [Электронды ресурс]. – URL: <https://www.akorda.kz/ru/events/astana_kazakhstan/participation_in_events/prezident-kasym-zhomart-tokaev-vystupil-na-otkrytii-pervoi-sessii-parlamenta-vii-sozyva>
6. Латын әліпбиіне көшу. [Электронды ресурс]. – URL: <https://ruh.kz/ru/2021/12/10/perehod-na-latiniczu/>